एकबार ऐसा लगा था जैसे हम हिमाचल प्रदेश में चले जा रहे हों। वैसे इस नए राज्य के गौरवगानों में से एक गान यह भी है कि यहाँ का मैनपाट छत्तीसगढ़ का शिमला है। यह छत्तीसगढ़ का एक हिल स्टेशन है जो सापूतारा पर्वत-शृंखला में बसा है। समुद्र तल से लगभग बारह सौ मीटर की ऊँचाई पर एक आयताकार पहाड़ी पर बसा है। झरने और हरियाली से भरपूर है। यहाँ तिब्बती शरणार्थियों को बसाया गया है, यहाँ शरणार्थी कैम्प और बौद्ध मंदिर हैं । तिब्बत पर चीन के आक्रमण के बाद ये शरणार्थी 1965 में यहाँ बसाए गए थे। यहाँ के कालीन और पॉमेरियल नस्ल के कुत्ते प्रसिद्ध हैं। यह हिमाचल प्रदेश के शिमला से कहीं ज्यादा यह धर्मशाला जैसा कुछ लगता है। हिमाचल का शिमला अगर अपने सेब फलों के प्रसिद्ध है तो सरगुजा का जशपुर अपने नाशपाती के लिए जाना जाता है। हिमाचल में धर्मशाला के पास बिलासपुर है और यहाँ मैनपाट जाने के लिए भी बिलासपुर है जो छत्तीसगढ़ का सबसे बड़ा जंक्शन है और आठ सौ करोड़ की आय वाला देश का सबसे बड़ा रेलवे जोन है। यहाँ से अम्बिकापुर होकर सड़क से मैनपाट जाया जा सकता है।